
Bugetarii, în pericol. Achiziţii masive de inteligenţă artificială în sectorul 
public 


Roboțeii fură locurile de muncă ale bugetarilor 


Strategia naţională în domeniul inteligenţei artificiale 2024-2027, elaborată de 
Guvern, ţintește, cu predilecție, sector bugetar, unde se vor face achiziţii masive 
de astfel de tehnologii. Măsura va afecta zeci de mii de locuri de muncă, în 
special din sectoarele educaţiei, sănătății și asistenţei sociale, care vor fi 
înlocuite de inteligenţa artificială. Marea problemă este absenţa competenţelor 


în noile tehnologii, însă Executivul anunţă investiţii semnificative în cursuri 
intensive în acest domeniu. 


Adoptarea inteligenţei artificiale 
(IA) și a automatizării în administraţia publică urmărește eficientizarea utilizării resursei 
umane, susține Guvernul, în Strategia naţională în domeniul inteligenţei artificiale 2024- 
2027. Implicaţiile sociale ale înlocuirii bugetarilor cu inteligența artificială vor fi, însă, 
devastatoare, zeci de mii de locuri de muncă dispărând peste noapte. 


Potrivit Strategiei, Executivul va lua măsuri pentru accelerarea implementării IA, prin 
crearea aplicaţiilor IA utilizate în administraţia publică în România, realizarea unei analize 
care să includă recomandări privind sectoarele prioritare ale administraţiei publice în care 
se va propune implementarea de soluții de IA, finanțarea proiectelor de dezvoltare de 
aplicaţii IA pentru administraţia publică, precum și elaborarea unui ghid pentru achiziţiile 
IA din sectorul public. Mai mult, va fi elaborat "Catalogul Simplificarea cadrului legislativ 
de achiziții publice în vederea achiziţionării de soluţii IA de la companiile innovative” și vor 
fi create modele de documentaţii de atribuire și caiete de sarcini standard pentru produse 
similare, reutilizabile și adaptabile de către toate instituţiile, pentru achiziționarea de 
sisteme de IA în administraţia publică. Astfel, numărul instituţiilor și autorităților publice 
care vor implementa inteligența artificială va crește de la 11 în 2021, la 150 în 2025 și la 
238 în 2027. În același timp, se va realiza și se va actualiza periodic studiul de impact al 
modului în care IA afectează piața muncii, administraţia publică și societatea. 


Minimalizarea factorului uman 


Printre acțiunile anunţate de Guvern se numără stimularea dezvoltării de aplicaţii bazate 
pe IA care utilizează datele disponibile în Dosarul Electronic de Sănătate (DES), precum și 
datele colectate prin programe naţionale specifice, pentru monitorizarea stării de sănătate 
și implementarea de măsuri de screening și prevenţie pentru bolile netransmisibile cu 
incidență mare în rândul populaţiei României. 


De asemenea, se vor introduce metode de diagnosticare asistivă, prognostic, recuperare 
și reabilitare bazate pe IA, va fi stimulată dezvoltarea aplicaţiilor bazate pe IA care pot fi 
utilizate în telemedicină și va fi analizat modul în care serviciile medicale oferite de 
acestea pot fi prescrise și decontate. Tot în sectorul medical se prevăd dezvoltarea la nivel 
național a competenţelor de IA necesare în studiile clinice și dezvoltarea unei 
infrastructuri centralizate pentru colectarea datelor biomedicale și genomice. În domeniul 
educaţiei, se vor introduce instrumente bazate pe IA în procesul de instruire din ciclurile 
de învățământ preuniversitar, pentru instruire individualizată, diferențiată și personalizată, 
stimularea motivației de învăţare și a implicării în procesul de instruire, evaluare 
automată a elevilor și a profesorilor și alinierea automată a curriculei la nivelul elevilor. În 


ce privește justiția, se preconizează acţiuni pentru automatizarea proceselor de justiție 
prin instrumente de IA. 


Probleme la implementare 


În ceea ce privește problemele care frânează adoptarea tehnologiilor IA în România se 
consideră că cele mai importante bariere interne sunt costurile legate de adoptare, 
dificultatea de a angaja personal calificat, costurile cu adaptarea proceselor tehnologice, 
dificultatea de înţelegere a algoritmilor și lipsa abilităților și competențelor angajaților. 
Potrivit Strategiei, dificultățile în implementare sunt legate și de scepticismul față de 
domeniul IA, teama de pierdere a locului de muncă, campaniile de tip fake news care au 
un impact societal mare, nevoia de relație umană directă în domenii sensibile precum 
sănătatea, educația, justiția, numărul relativ mic al specialiștilor IA, gradul scăzut de 
digitalizare, precum și nivelul limitat de cunoaștere a tehnologiilor IA la nivel decizional. 

